Helle Degn (S), 1998-01-13:
Efter at have levet i skyggen af to verdenskrige og militære opgør er Europa nu ved at træde ind i en ny æra, hele sårene og skabe et udelt Europa.
NATO-udvidelsen handler om at skabe et udelt Europa og udvide stabiliteten og sikkerheden.
NATO-udvidelsen kan ikke håndteres isoleret rent politisk, men må ses i sin historiske, økonomiske og sociale sammenhæng.
Europakortet er ved at undergå meget store forandringer, som kræver, at vi samler os om de værdier, vi sætter højt: frihed, demokrati, respekt for individet og respekt for menneskerettighederne.
Samling om disse værdier har før vist sig at være svære for Europa, men netop i disse år har vi ansvaret for, at denne proces tager form.
Med dialogen herom, som holdes sideløbende i flere helt centrale fora, er vi nu midt i arbejdet med at nå frem til nye erkendelser af vore mål og vore egne begrænsninger.
For os at se
er ikke mindst de baltiske lande centrale brikker på skakbrættet.
For Socialdemokratiet er det vigtigt at følge demokrati- og omstillingsprocessen i ansøgerlandene.
De er nået langt i omstillingen til markedstilpasningen, men ingen af os, som har iagttaget udviklingen, havde forestillet os, at det krævede så mange menneskelige ressourcer og en så velorganiseret civil sektor at glide ind som ligeværdige partnere.
På samme måde må vi forudse, at selve omlægningen af NATO's struktur vil kræve en hel ny militær kultur, som jo ikke kommer af sig selv, men skal faciliteres af den tidssvarende demokratiske kultur, tankegang og respekt for individet.
Danmark, altså også Socialdemokratiet, tillægger PfP-samarbejdet og kulturudviklingen i det civile og militære samarbejde meget stor vægt og bidrager meget gerne aktivt til processen.
Socialdemokratiet er ikke i tvivl om, at udvidelsen af NATO vil bidrage til fremme af demokrati og politisk stabilitet i Central- og Østeuropa, og en styrkelse af fælles og egne demokratiske institutioner og demokratisk kontrol med landenes væbnede styrker er det, der ligger os allerstærkest på sinde.
Vi er nu inde i en overgangsfase, som vi følger meget nøje.
Valgene i Polen, Tjekkiet og Ungarn viser, at der skal arbejdes hårdt for at opbygge tillid til nye civile og militære institutioner.
En valgdeltagelse ved de landspolitiske valg på under 50 pct. vidner om, at der skal brydes hul i mange mure af gammel mistillid.
Demokratiet skal konsolideres, og konsolideringen kan fremmes, når de nødvendige institutioner er på plads.
Her tænker jeg på politiske partidannelser, demokratisk valgte parlamenter og domstole.
Men vi taler ikke kun om en konsolidering på overfladen.
Vi taler også om behovet for et konsolideret demokrati, hvor befolkningerne er med.
Det tager tid, og det kræver en meget stor og bevidst målrettet indsats fra politisk hold, ligesom det gør hos os selv her i Danmark, så vi kommer ud af det meget omtalte sneglehus og ser virkeligheden i dagens Europa i øjnene. Regeringens hurtige udspil med en ratifikation af NATO's udvidelse med Polen, Tjekkiet og Ungarn hilser Socialdemokratiet velkommen, og vi vil gerne rose regeringen for den hurtige indsats.
Vi tror, at Danmark, som et af de første lande - måske det allerførste land - der godkender og ratificerer tiltrædelsesprotokollerne, kan være med til at sende et signal ud i verden, som det er nødvendigt at sende netop nu, og vi kan anbefale beslutningsforslaget til vedtagelse.